滿戌有日置酒學宮爲諸友贈別
作者：程公許
朝代：宋

paragraphs: 左綿山川平且寬，周遭四境皆奇觀。
廣文官曹冰雪寒，摧風剝雨無時安。
巧手無麫良獨難，慚汗如瀋時一歎。
浪浪春雨紅杏壇，堆盤苜蓿空闌干。
三年轉燭槐夢殘，明當西郊掛征鞍。
平生但知取友端，忍御艾蕭捐杜蘭。
丁寧何須勸加餐，活計不但故紙鑽。
孔轍回環顔一簞，君民堯舜無兩般。
此印萬古元不刓，聚奎堂中儼衣冠，尚友謹勿輕杇墁。
丈夫事業期不刊，脚根牢取百尺竿。